Kan my werkgewer my verplig om op Teams te wees? - Corona Krisissentrum
Tuis / Jou reg in die werkplek / Kan my werkgewer my verplig om op Teams te wees?
Kan my werkgewer my verplig om op Teams te wees?
Vraag: Kan die baas vereis dat ons op Teams is? En elke middag 5 uur moet ons 'n conference call hou waar almal teenwoordig MOET wees. My ander probleem is my werksure is van 8 tot 5 en die conference call hou soms aan tot 6 uur. Moet hy my daarvoor vergoed? Dis mos werk.
In sommige omstandighede is dit noodsaaklik vir die werkgewer om veranderinge in die werksplek of in die bestuur van die werkgewer se besigheid aan te bring ten einde te voldoen aan sy unieke operasionele omstandighede.
Met die uitbreek van Covid-19 het ons land, en baie ander lande, hom in 'n unieke situasie bevind. President Cyril Ramaphosa het 'n nasionale inperking van 21 dae afgekondig. Dit het tot gevolg dat nie-essensiële besighede gesluit het en dat werknemers tans van hulle huise af moet werk. Gevolglik kan werkgewers nie die nodige beheer en toesig oor hulle werknemers uitoefen nie. Werkgewers moet nuwe regulasies implementeer om met hulle werknemers te kommunikeer, onder andere om programme te installeer en werknemers te verplig om gebruik te maak daarvan, soos die Teams-program.
Indien 'n werknemer versuim om 'n billike en wettige instruksie van die werkgewer uit te voer, kan dit as insubordinasie beskou word. Die maatstaaf in arbeidsreg is gegrond op billikheid en regverdigheid. In die unieke omstandighede waarin werkgewers en werknemers hulle tans bevind, sal dit nie onbillik van 'n werkgewer wees om sy werknemers te verplig om gebruik te maak van Teams nie.
'n Werkgewer mag nie die bepalinge en voorwaardes van 'n werknemer se dienskontrak eensydig verander nie. Indien die werkgewer die werknemer se werksure wil verander of verleng, moet daar eers met die werknemer gekonsulteer word, en die partye moet 'n ooreenkoms bereik. Indien die reëling van die konferensie-oproep permanent is, moet die werkgewer met u hieroor konsulteer. Indien hierdie slegs 'n tydelike reëling is totdat die inperking verby is, sal dit nie 'n eensydige verandering van u dienskontrak geag word nie.
Hoofstuk 2 van die Wet op Basiese Diensvoorwaardes reguleer 'n werknemer se werksure en oortyd. Volgens artikel 9 van die Wet mag 'n werknemer slegs 45 ure per week werk en 9 ure per dag in 'n 5-dagwerksweek. 'n Werknemer is geregtig op betaling vir oortyd volgens artikel 10 van die Wet. Hierdie hoofstuk is slegs van toepassing indien die werknemer minder as R205 433.30 per jaar (R17 119.44 per maand) verdien. Indien 'n werknemer meer as die drumpel verdien, sal oortyd ingevolge die werknemer se dienskontrak gereël word. Gevolglik is 'n werknemer nie outomaties geregtig op betaling van oortyd nie.
Indien dit weens gesinsverantwoordelikhede vir u onmoontlik is om tussen 5 uur en 6 uur die konferensie-oproep by te woon, moet u die aangeleentheid met u werkgewer bespreek ten einde 'n middeweg te bereik.